**Ministru kabineta noteikumu projekta “Saraksts ar specialitātēm (profesijām), kurās prognozē būtisku darbaspēka trūkumu un kurās darbā Latvijas Republikā var tikt uzaicināti ārzemnieki” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1) Ministru prezidenta 2017.gada 28.februāra uzdevums Nr. 12/2017-JUR-20, ar kuru Ministru prezidenta biedram, ekonomikas ministram A.Ašeradenam uzdots sagatavot un iesniegt Ministru kabinetā Imigrācijas likuma (2017.gada 2.februāra likuma “*Grozījumi Imigrācijas likumā*” redakcijā) 9.panta septītajā daļā minētā tiesību akta projektu, attiecīgi nodrošinot pārejas noteikumu 38.punktā Ministru kabinetam dotā uzdevuma izpildi;  2) 2017.gada 2.februāra likums “*Grozījumi Imigrācijas likumā*” (turpmāk – Grozījumi Imigrācijas likumā), kurš papildina Imigrācijas likuma 9.pantu ar septīto daļu, tās pirmās daļas 1.punktā nosakot, ka ārzemniekiem, kas pieprasa Eiropas Savienības zilo karti, ja viņi tiks nodarbināti profesijā, kas iekļauta Ministru kabineta apstiprinātajā profesiju sarakstā ar profesijām, kurās prognozējams būtisks darbaspēka trūkums, piemēro darba samaksas koeficientu 1,2, bet pirmās daļas 2.punktā nosakot, ka pārējos gadījumos, ja saskaņā ar normatīvajiem aktiem par ārzemnieku nodarbināšanas kārtību pirms ārzemnieka uzaicināšanas nepieciešams Nodarbinātības valsts aģentūrā reģistrēt brīvu darba vietu, šai darba vietai jābūt brīvai ne mazāk kā 10 darbdienas.  3) Latvijas Republikas Ekonomikas ministrijas Tautsaimniecības padomes 2017.gada 28.jūnija sēdē Tautsaimniecības padomes locekļu paustais atbalsts Ekonomikas ministrijas piedāvātajam profesiju sarakstam atvieglotai ārvalstu augstas kvalifikācijas darbaspēka piesaistei (Protokols Nr.5, 4.§. 2.punkts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši grozījumiem Imigrācijas likuma 9.panta septītajā daļā, mainās līdzšinējā kārtība Eiropas Savienības zilās kartes un tiesību uz nodarbinātību piešķiršanā ārzemniekiem. Tiek noteikts, ka Eiropas Savienības zilās kartes pieprasītājiem, kas tiks nodarbināti profesijā, kas iekļauta Ministru kabineta apstiprinātajā profesiju sarakstā ar profesijām, kurās prognozē būtisku darbaspēka trūkumu, darba samaksu nosaka atbilstoši Latvijas Republikā strādājošo mēneša vidējai bruto samaksai iepriekšējā gadā, piemērojot koeficientu 1,2 (šobrīd – 1,5). Vienlaikus tiek noteikts, ka gadījumos, ja ārzemnieks tiks nodarbināts profesijā, kas iekļauta Ministru kabineta apstiprinātajā profesiju sarakstā ar profesijām, kurās tiek prognozēts būtisks darbaspēka trūkums, Nodarbinātības valsts aģentūrā (turpmāk – NVA) pieteiktajai brīvajai darba vietai ir jābūt brīvai ne mazāk par 10 darba dienām (šobrīd mēnesi).  Šādā veidā tiek atvieglotas prasības nodarbinātības tiesību iegūšanai profesijās, kurās prognozē būtisku darbaspēka trūkumu.  **Pašreizējā kārtība**  Atbilstoši pašlaik spēkā esošajiem tiesību normatīvajiem aktiem, ārzemniekiem, kuri vēlas uzturēties Latvijas Republikā (tajā skaitā tiem, kuri vēlas iegūt tiesības uz nodarbinātību), nepieciešamo finanšu līdzekļu apmēru un šo līdzekļu esības konstatēšanas kārtību nosaka Ministru kabineta 2017.gada 25.aprīļa noteikumi Nr.225 „*Noteikumi par ārzemniekam nepieciešamo finanšu līdzekļu apmēru un finanšu līdzekļu esības konstatēšanu*”. Šo noteikumu 11.7.apakšpunkts nosaka, ka nepieciešamajam finanšu līdzekļu apmēram mēnesī, ja uzturēšanās atļauju pieprasa ārzemnieks, kurš vēlas saņemt Eiropas Savienības zilo karti, jāatbilst darba samaksai Latvijas Republikā atbilstoši strādājošo mēneša vidējai bruto darba samaksai iepriekšējā gadā, piemērojot koeficientu 1,5 (saskaņā ar Centrālās statistikas pārvaldes pēdējo publicēto informāciju).  Tāpat, saskaņā ar spēkā esošiem normatīvajiem aktiem, darba devējam, gadījumos, ja tas Latvijas Republikā vēlas nodarbināt ārzemnieku, Pilsonības un migrācijas lietu pārvaldē (turpmāk – PMLP) ir jānoformē ielūgums ārzemniekam vīzas pieprasīšanai vai izsaukums uzturēšanās atļaujas pieprasīšanai (minētais nosacījums neattiecas uz gadījumiem, ja tiek pieprasīta Eiropas Savienības zilā karte). Pirms ielūguma vai izsaukuma noformēšanas darba devējam ir jāpiesaka brīva darba vieta NVA, kurai pēc pieteikšanas ir jābūt brīvai ne mazāk par mēnesi līdz dienai, kad darba devējs vēršas PMLP.  Jāņem vērā, ka gadījumos, kad pretendents piesakās Eiropas Savienības zilajai kartei, vakances reģistrācija NVA nav nepieciešama.  Saskaņā ar PMLP sniegtajiem datiem[[1]](#footnote-2) 2016.gadā nodarbinātības nolūkā pirmreizēji izsniegtas 1 736 uzturēšanās atļaujas trešo valstu pilsoņiem (2015.gadā 1 639). Kopējais 2016.gadā piešķirto tiesību uz nodarbinātību trešo valstu pilsoņiem skaits pieaudzis līdz 6 007 (2015.gadā – 4 808), no kuriem lielākā daļa nodarbināti sauszemes transporta un cauruļvadu transporta (2 765), datorprogrammēšanas un konsultēšanas (528), citu transportlīdzekļu ražošanas (310), iekārtu un ierīču remonta un uzstādīšanas (265) un ēdināšanas pakalpojumu (230) jomās.  **Nepieciešamība pēc atvieglojumiem**  Regulējuma atvieglošana ir nepieciešama, lai īstermiņā mazinātu darbaspēka trūkumu, kas būtiski ierobežo Latvijas ekonomikas izaugsmi, īpaši tādās nozarēs kā apstrādes rūpniecība un informācijas un komunikāciju tehnoloģijas, kā arī, veicinātu produktivitāti nozarēs ar augstu pievienoto vērtību.  Saskaņā ar Ekonomikas ministrijas (turpmāk – EM) prognozēm, iedzīvotāju skaits darbaspējas vecumā nākamajos gados turpinās sarukt, bet bezdarba līmenis līdz 2020.gadam pietuvosies 6%, kas var radīt līdzīgus darba tirgus pārkaršanas riskus kādi pastāvēja pirmskrīzes periodā.  Darbaspēka piedāvājuma sarukumu Latvijā (prasmju zuduma, novecošanās, zemās dzimstības un emigrācijas dēļ) apvienojumā ar administratīvi teritoriālās vienības sadrumstalotību un finansiālajām grūtībām Ārvalstu investoru padome Latvijā uzskata par galvenajiem draudiem valsts spējai piesaistīt investīcijas un radīt ilgtspējīgas un labi apmaksātas darbavietas[[2]](#footnote-3). Padomes ziņojumā[[3]](#footnote-4) norādīts, ka lielākā daļa Ārvalstu investoru padomes Latvijā biedru tuvāko 3-5 gadu laikā prognozē nepieciešamā darbaspēka nepietiekamību, līdz ar to Ārvalstu investoru padome Latvijā aicina izstrādāt pārdomātu imigrācijas politiku, lai piesaistītu investīcijas, kas paredz lielu nodarbināto skaitu. Pārdomāta imigrācijas politika ietver arī juridisko un administratīvo ierobežojumu atvieglošanu, tādējādi ļaujot piesaistīt kvalificētu darbaspēku no valstīm ārpus Eiropas Savienības un Eiropas Ekonomikas zonas.  Arī konsultāciju kompānijas “Ernst and Young” 2015.gada pētījumā par Eiropas Savienības valstu pievilcīgumu ārvalstu investoriem norādīts, ka ierobežotais darbaspēka piedāvājums Baltijas valstīm rada nevienlīdzīgas konkurences apstākļus ar citām Eiropas Savienības dalībvalstīm lielu investīciju projektu piesaistīšanā.[[4]](#footnote-5)  Nepilnīgais darbaspēka piedāvājums apgrūtina iespēju sasniegt Latvijas tautsaimniecības vidēja termiņa attīstības mērķis - sabalansētu ekonomikas izaugsmi vismaz 5% gadā, kas nodrošinātu ekonomikas konverģenci Eiropas Savienības vidējam līmenim vismaz par 2-3 procentpunktiem ik gadu. Lai palielinātu darba tirgus efektivitāti, EM, sadarbībā ar citām ministrijām, plāno pasākumus vietējā darbaspēka piedāvājuma uzlabošanai, tomēr šādu pasākumu ietekme ir lēna un jūtams efekts būs redzams tikai ilgtermiņā. Tāpēc īstermiņā tiek apsvērti pasākumi, kas ļauj efektīvāk izmantot arī pieejamos ārvalstu darba resursus. Līdz ar to EM uzskata, ka nepieciešams nodrošināt tādus imigrācijas politikas mehānismus, kas kompensētu darbaspēka nepietiekamību Latvijas ekonomikas attīstībai nozīmīgās nozarēs, vienlaikus saglabājot nepieciešamos darba tirgus aizsargmehānismus mazāk kvalificētiem speciālistiem.  Ar EM darba tirgus prognozēm var iepazīties EM *Informatīvā ziņojuma par darba tirgus vidējām un ilgtermiņa prognozēm* (EM mājas lapā, sadaļā “Tautsaimniecības attīstība). Informatīvā ziņojuma pielikuma 8.tabulā atspoguļota darbaspēka pieprasījuma un piedāvājuma attiecība pa profesiju grupām. Iztrūkums vidējā termiņā tiek prognozēts visās profesiju grupās, kuras pārstāv profesiju sarakstā iekļautās specialitātes/profesijas.  **Specialitāšu/profesiju atlase**  Profesiju iekļaušana profesiju sarakstā tiek īstenota ar mērķi novērst darba tirgus neatbilstības īstermiņā un vidējā termiņā, kā arī neierobežot augsti kvalificēta darbaspēka piedāvājumu atsevišķās tautsaimniecības izaugsmei nozīmīgās profesijās, kā piemēram, zinātnieki un pētnieki (atvieglojumi attieksies tikai uz tiem, kas strādā privātajā sfērā, akadēmiskajam personālam jau šobrīd netiek piemēroti minētie ierobežojumi).  **Ministru kabineta noteikumu projekts** “*Saraksts ar specialitātēm (profesijām), kurās prognozē būtisku darbaspēka trūkumu un kurās darbā Latvijas Republikā var tikt uzaicināti ārzemnieki*”(turpmāk – Noteikumu projekts) **nosaka tās profesijas, kurām tiks atvieglotas prasības nodarbinātības tiesību iegūšanai, tādejādi paātrinot darba atļauju ārzemniekiem noformēšanas procesu, kā arī palielinot augsti kvalificēta darbaspēka pieejamību darba devējiem Latvijā.**  Noteikumu projektā minētais profesiju saraksts (turpmāk – profesiju saraksts) sagatavots par pamatu ņemot 2017.gada 23.maija Ministru kabineta noteikumos Nr.264 “*Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām*” minēto Profesiju klasifikatoru, kurā katra profesija klasificēta ar 6 ciparu kodu.  Profesijas profesiju sarakstā iekļautās profesijas apkopotas pa konkrētas jomas profesijām (saskaņā ar Labklājības ministrijas ieteikumu).  Profesijas, kurām būtu piemērojami Imigrācijas likumā 9.panta septītajā daļā minētie atvieglojumi, tika noteiktas, izmantojot EM rīcībā esošos datus par prognozēto darba spēka trūkumu, identificējot tās profesiju atsevišķās grupas (Profesiju klasifikatorā iekļauto profesiju iedalījums četru ciparu līmenī), kurās darba devēji saskaras ar darbaspēka iztrūkumu un saredz nepieciešamību piesaistīt viesstrādniekus.  Lai apzinātu nozares uzņēmumu viedokli, EM 2017.gada 15.martā izsūtīja vēstuli Nr.324-1-1953 nozares pārstāvošajām asociācijām un aicināja to biedrus (komersantus) piedalīties aptaujā ar mērķi identificēt profesiju atsevišķās grupas, kurās pašlaik ir vērojams izteikts darbaspēka trūkums vai arī tuvāko divu gadu laikā tāds varētu izveidoties. Anketu tiešsaistē aizpildīja 97 darba devēji no 35 tautsaimniecības nozarēm, norādot uz darbaspēka iztrūkumu kopumā 140 profesiju atsevišķajās grupās.  Lai no minētām profesijām noteiktu profesijas, kuras tālāk būtu iekļaujamas profesiju sarakstā, tika veikta divu līmeņu profesiju atlase:  1) tika identificētas un **atlasītas profesijas, kurās darbaspēka nepietiekamība var negatīvi ietekmēt Latvijas ekonomikas izaugsmi tuvākajā nākotnē**. Par pamatu analīzei izmantotas EM vidēja un ilgtermiņa darba tirgus prognozes[[5]](#footnote-6). Kā galvenās pazīmes profesiju atlasei šajā posmā iekļautas: (a) profesijā vidējā termiņā sagaidāms darbaspēka iztrūkums; (b) attiecīgā profesija ir būtiska nozaru ar augstu pievienoto vērtību (vai ar tām saistīto nozaru) attīstībā;  2) no sākotnējā saraksta **tika izņemtas tās profesijas, kur problēmas aizpildīt vakanci ir tiešā veidā saistītas ar darbaspēka trūkumu, nevis zemu atalgojuma līmeni profesijā**. Analīzē izmantoti NVA, Valsts ieņēmumu dienesta un PMLP dati par vakancēm, darba meklētājiem, vidējo atalgojumu profesijās un izsniegtajām darba atļaujām. Kā viena no pamatpazīmēm profesiju atlasē iekļauta prasība, lai vidējā atalgojuma likme profesijā nebūtu zemāka kā vidējais līmenis attiecīgā profesiju pamatgrupā.  Ņemot vērā EM veikto analīzi un komersantu aptaujas rezultātus, tika atlasītas 30 profesiju atsevišķās grupas. Minētās grupas atspoguļo komersantu prognozes attiecībā uz darbaspēka iztrūkumu, kas atlasītas balstoties uz EM darba tirgus vidējā un ilgtermiņa prognozēm un izstrādāto mērķa scenāriju paātrinātas tautsaimniecības izaugsmei.  2017.gada 5.jūlijā EM izsūtīja aicinājumu par konkrētām nozarēm atbildīgajām ministrijām un darba devēju asociācijām sniegt viedokli par atlasīto profesiju iekļaušanu vai izņemšanu no saraksta. Aicinājums tika izsūtīts 30 adresātiem, no tiem līdz 2017.gada 24.jūlijam viedokli ir atsūtījuši 14. Pēc viedokļu apkopošanas un MK noteikumu projekta atkārtotas saskaņošanas ir atlasītas 237 specialitātes/profesijas iekļaušanai *sarakstā ar specialitātēm (profesijām), kurās prognozē būtisku darbaspēka trūkumu un kurās darbā Latvijas Republikā var tikt uzaicināti ārzemnieki*.  **Ar** **detalizētāku pēc sākotnējās profesiju atsevišķo grupu atlases veikto konkrēto profesiju atlasi var iepazīties MK noteikumu projekta sākotnējās ietekmes novērtējuma ziņojuma (anotācijas) pielikumā**.  Profesiju saraksts turpmāk tiks aktualizēts pēc nepieciešamības, ņemot vērā situāciju darba tirgū un EM aktualizētās regulārās darba tirgus prognozes.  Iespējamo ārvalstnieku skaitu uz kuru varēs attiecināt Imigrācijas likuma 9.panta septītajā daļā minētos atvieglojumus var prognozēt vadoties pēc PMLP 2016.gadā izsniegtajām darba atļaujām profesijās, kuras ir iekļautas profesiju sarakstā. 2016.gadā tika izsniegtas 676 darba atļaujas ārzemniekiem, kas tiks nodarbināti MK noteikumu projekta pielikumā iekļautajās specialitātēs/profesijās.  Tāpat saskaņā ar EM vidēja un ilgtermiņa darba tirgus prognozēm darbaspēka piedāvājums komercdarbības un pārvaldes vecāko speciālistu profesijās (24.kods) kopumā pārsniegs pieprasījumu, tomēr darbaspēka iztrūkums varētu veidoties atsevišķu profesiju griezumā. Ņemot vērā labvēlīgos apstākļus finanšu sektora turpmākai attīstībai Latvijā, sagaidāms, ka darbaspēka pieprasījums pēc pieredzējušiem vecākajiem finanšu jomas speciālistiem ar nākotnē varētu pieaugt. Vienlaikus, ņemot vērā finanšu sektora īpatnības un standartus, augstas kvalifikācijas finanšu speciālistu piedāvājums, jo īpaši ar starptautisku pieredzi, varētu būt nepietiekams, kas kopumā var eksportorientētu finanšu pakalpojumu ienākšanu Latvijā.  Visās iepriekš minētajās profesiju apakšgrupās (24., 32.grupā) kurās atbilstoši vidēja un ilgtermiņa darba tirgus prognozēm darbaspēka piedāvājums pārsniegs pieprasījumu, noteikumu projekts tikai īstermiņā risinās konstatēto darba spēka piedāvājuma iztrūkumu. Vienlaikus atbilstoši vidēja un ilgtermiņa darba tirgus prognozēm, tiek veidots atbilstošs darba spēka piedāvājums, lai vidējā un ilgtermiņā noteikumu projektā konstatēto iztrūkumu varētu nodrošināt ar vietējo darba spēku, nevis no ārvalstīm ievestu darbaspēku.  Ministru kabineta **noteikumu projekts neatceļ un negroza šobrīd spēkā esošos tiesību normatīvos aktus, kas regulē uzturēšanās atļauju ar tiesībām uz nodarbinātību piešķiršanu attiecībā uz reglamentētajām profesijām.** Jautājums par medicīnas māsu iekļaušanu sarakstā ar specialitātēm (profesijām), kurās prognozē būtisku darbaspēka trūkumu un kurās darbā Latvijas Republikā var tikt uzaicināti ārzemnieki var tikt izskatīts brīdī, kad vidējā darba samaksa atsevišķajā profesiju grupā “*3221 Medicīna māsu profesiju speciālisti*” pārsniegs Latvijas Republikā strādājošo mēneša vidējo bruto darba samaksu iepriekšējā gadā (saskaņā ar Centrālās statistikas pārvaldes publicēto informāciju).  **Citas Ekonomikas ministrijas aktivitātes darba tirgus efektivitātes uzlabošanai**  Vienlaikus, lai palielinātu darba tirgus efektivitāti, Ekonomikas ministrija plāno ilgtermiņa pasākumus vietējā darbaspēka piedāvājuma uzlabošanai, kas sevī gan darbu ar diasporu, gan darba ņēmēju apmācības nozarēs iztrūkstošajās profesijās.  Līdz 2021.gadam plānots paaugstināt kvalifikāciju vairāk kā 24 000 inženieriem, ražošanas iekārtu operatoriem, tehniķiem, programmētājiem u.c. darba ņēmējiem.  Izglītības un zinātnes ministrijas pārraudzībā esošajā 8.4.1. pasākuma “*Pilnveidot nodarbināto personu profesionālo kompetenci*” ietvaros tiks piešķirts atbalsts nodarbinātajiem profesionālās tālākizglītības, profesionālās pilnveides un neformālās izglītības programmu apguvei. Pasākuma mērķa grupa ir nodarbinātie 3.-5.kvalifikācijas līmenī (nodarbinātie ar profesionālo izglītību). Šobrīd 8.4.1.pasākumā tiek veikti sagatavošanās darbi, lai 2017.gada augustā nodarbinātie varētu sākt pieteikties apmācībā.  2016.gada 15.jūnijā MK tika apstiprināta *Kārtība, kādā organizē un īsteno darba vidē balstītas mācības.* Tā nosaka darba vidē balstīto (turpmāk – DVB) mācību īstenošanas nosacījumus, iesaistīto pušu tiesības un pienākumus, koordinējot un veicinot komersantu sadarbību ar izglītības iestādēm un nodrošinot profesionālās izglītības atbilstību aktuālajām darba tirgus prasībām. Notiek darbs pie *Darba vidē balstītu mācību organizēšanas un īstenošanas vadlīnijas* projekta.  2016.gadā veikti sagatavošanas darbi Eiropas Sociālā fonda (turpmāk-ESF) projekta *“Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā”* uzsākšanai. Projekta ietvaros, kas tika uzsākts 2017.gada 27.janvārī, jau ir notikušās pirmās informatīvās tikšanās ar profesionālo izglītības iestāžu un uzņēmumu pārstāvjiem par projekta īstenošanas nosacījumiem. Līdz 2023.gada 3.ceturksnim projekta ietvaros plānots sniegt atbalstu 3 150 audzēkņu iesaistei DVB mācībās un 11 025 audzēkņiem dalībai mācību praksēm uzņēmumā.  Lai uzlabotu **sadarbību ar diasporu** un veicinātu tās iesaisti tautsaimniecības izaugsmes veicināšanā, Ekonomikas ministrijas padotības iestāde Latvijas Investīciju un attīstības aģentūra turpina darbu pie aģentūras plānošanas dokumenta izstrādes darbam ar diasporu (minēto dokumentu plānots izstrādāt līdz 2017.gada 3.ceturkšņa beigām).  Tāpat, Ekonomikas ministrija ir iesaistījusies Kultūras ministrijas koordinētajā *Sabiedrības integrācijas plānošanas dokumenta 2019.-2025.gadam* izstrādē. Minētās aktivitātes ietvaros tiks vērtētas arī iespējas turpināt pasākumus, kuri bija iekļauti *Reemigrācijas atbalsta pasākumu plānā 2013.-2016.gadam,* kurš noslēdzās 2016.gada nogalē (piemēram, reintegrācijas pasākumi reemigrantiem un viņu ģimenes locekļiem, sadarbība un saišu uzturēšana ar diasporas organizācijām). Turpinot darbu pie minētā plānošanas dokumenta izstrādes, Ekonomikas ministrijas ir iesaistījusies tautsaimniecības attīstības virziena ekspertu darba grupā, kuras ietvaros tiks identificēti iespējamie pasākumi attiecībā uz diasporas iesaistes veicināšanu tautsaimniecības attīstībā.  Ar ***Reemigrācijas atbalsta pasākumu plāna 2013.-2016.gadam*** (turpmāk-Plāns) ietvaros īstenotajiem pasākumiem un to izpildi var iepazīties 2017.gada 11.aprīlī Ministru kabinetā iesniegtajā *Informatīvajā ziņojumā par reemigrācijas atbalsta pasākumu plāna 2013.-2016.gadam izpildi*. Informatīvais ziņojums pieejams EM mājas lapas sadaļā “Reemigrācijas atbalsta pasākumi”. Plāna mērķis bija atbalstīt un palīdzēt tiem ārzemēs dzīvojošajiem Latvijas piederīgajiem un viņu ģimenes locekļiem, kuri apsver iespēju vai ir jau izlēmuši atgriezties un strādāt Latvijā vai vēlas dibināt savu uzņēmumu, vai attīstīt biznesa saiknes ar Latviju. Plāna mērķis nebija atgriezt aizbraukušos, proti, aicināt visus emigrācijā dzīvojošos nekavējoties braukt atpakaļ, rūpīgi neizvērtējot savas iespējas un situāciju Latvijā.  Kopumā Plānā bija ietverti 33 pasākumi atbilstoši 8 rīcības virzieniem. Pasākumi aptvēra dažādas jomas, tādēļ to īstenošanā bija iesaistīts plašs institūciju loks. Visvairāk pasākumu bija Izglītības un zinātnes ministrijai (atbildība par 9 pasākumiem) un Labklājības ministrijai (atbildīga par 7 pasākumiem). EM, tāpat arī Valsts kanceleja un Sabiedrības integrācijas fonds, bija katra atbildīga par 4 pasākumu īstenošanu. Par atsevišķu pasākumu īstenošanu atbildīgas bija arī Ārlietu ministrija, Iekšlietu ministrija un Vides aizsardzības un reģionālās attīstības ministrija. EM koordinēja Plāna īstenošanas gaitu.  Plānā iekļautie atbalsta pasākumi galvenokārt paredzēja:   * nodrošināt informāciju un sniegt konsultācijas cilvēkiem, kuri apsver iespēju atgriezties Latvijā, jeb potenciālajiem reemigrantiem (par dzīves apstākļiem, darba tirgu, nodarbinātības un izglītības iespējām u.tml. jautājumiem); * sniegt praktisku atbalstu un mazināt grūtības, ar kurām saskaras Latvijas piederīgie un viņu ģimenes, kas atgriezušies un iekārto dzīvi Latvijā (latviešu valodas apmācības, atbalsts skolēniem integrēties skolā u.c.); * stiprināt saites ar latviešu diasporu kopumā - ekonomiskās sadarbības stiprināšana un uzturēšana, atbalsts diasporas organizācijām u.c.   Institūcijas savu iespēju robežās ir īstenojušas Plānā ietvertos pasākumus. Būtisks šķērslis plāna sekmīgai ieviešanai bija pasākumiem nepieciešamā finansējuma trūkums. Saskaņā ar institūciju sniegto informāciju 2014.gadā reemigrācijas atbalsta pasākumu īstenošanai papildus valsts budžetā tika piešķirti 276,3 tūkst. EUR, 2015.gadam – 602,6 tūkst. EUR un 2016.gadam – 596,4 tūkst. EUR, kas ievērojami atšķīrās no plānotā (skatīt tabulu pielikumā). Finansējuma trūkuma dēļ, pasākumi īstenoti daļēji vai netika īstenoti vispār. Piemēram, nav noteikta institūcija, kas sniegtu konsultācijas un nodrošinātu informāciju jautājumos par pārcelšanos un uzturēšanos Latvijā (1.3.pasākums), tāpat arī 2015.gadā Saeimā iesniegtais likumprojekts *Repatriācijas likums* neparedz izmaiņas attiecībā uz materiālās palīdzības saņēmēju loku.  Plānā iekļauto pasākumu izvērtējamā būtisku informāciju sniedz zinātniskais projekts *Latvijas emigrantu kopienas: nacionālā identitāte, transnacionālās attiecības un diasporas politika*. Pētnieki, balstoties uz pētījuma ietvaros veiktajām intervijām ar reemigrantiem, un viņu atgriešanās Latvijā pieredzi, ir atzinuši, ka Plānā ietvertie pasākumi kopumā atbilst mērķa grupas (reemigrantu jeb personu, kas jau atgriezušies Latvijā, un potenciālo reemigrantu) vajadzībām. Īpaši izcelti sekojoši Plāna rīcības virzieni – atbalsts skolēniem iekļauties Latvijas izglītības sistēmā un skolas vidē, latviešu valodas apguve vai pilnveidošana, informācijas pieejamības nodrošināšana par dažādiem ar atgriešanos saistītiem administratīviem jautājumiem[[6]](#footnote-7).  Novērtējot Plāna efektivitāti, to nevar mērīt ar reemigrantu skaitu, kas atgriežas Latvijā[[7]](#footnote-8). Tam ir vairāki iemesli. Pirmkārt, atgriešanos tāpat kā aizbraukšanu, ja tā notikusi brīvprātīgi, nosaka cilvēku individuāli lēmumi, kur prevalē personiski apsvērumi un motīvi, kā arī tas, cik ciešas saites personu saista ar Latviju. Reemigrācijas politikas pasākumi var daļēji veicināt izbraukušo iedzīvotāju atgriešanos, taču tie nebūs izšķirošie lēmuma pieņemšanā. Otrkārt, ņemot vērā brīvo darbaspēka kustību Eiropas Savienībā, emigrācijas plūsmas nav iespējams uztvert pilnīgi precīzi, tādējādi arī reemigrantu skaitu nav iespējams precīzi noteikt. Tikai neliela daļa aizbraukušo Latvijas valstspiederīgo paziņo par savu dzīvesvietu ārzemēs. Līdz ar to Iedzīvotāju reģistrā ir nepilnīga informācija arī par personām, kas atgriežas (deklarē dzīvesvietu Latvijā pēc dzīves ārzemēs).  Reemigrācijas un arī diasporas politikas pēdējo gadu pozitīvais devums ir tas, ka šobrīd daudz vairāk Latvijā skatāmies uz ārvalstīs dzīvojošajiem tautiešiem kā neatņemamu Latvijas tautas sastāvdaļu, un arvien vairāk sākam apzināties diasporas potenciālu, kā kultūras, tā arī ekonomikas, zinātnes u.c. jomās.  Balstoties gan uz iepriekš minētajos, pēdējos gados veiktajos pētījumos paustajām atziņām, gan diskusijām ar iesaistīto institūciju un Latvijas diasporu pārstāvošo organizāciju pārstāvjiem, identificēti tie Plāna pasākumi, kuru īstenošanai noteikti jāturpinās arī nākamajos gados: latviešu valodas apguves un prasmju uzlabošanas pasākumi; atbalsta nodrošināšana skolēniem iekļauties Latvijas izglītības sistēmā un skolas vidē; informācijas nodrošināšana ārvalstīs dzīvojošajiem tautiešiem par darba tirgus situāciju Latvijā un iespējām iesaistīties Latvijas tautsaimniecībā; diasporas bērnu un jauniešu nometnes Latvijā; atbalsts diasporas NVO darbībai. Svarīgi arī turpmākajos gados veicināt to, lai Latviju atstājušie cilvēki saglabātu saikni ar Latviju un lai viņi rastu iespējas arī no mītnes valsts aktīvi piedalīties Latvijas attīstībā un izmantotu ārpus Latvijas iegūto daudzveidīgo un bagātīgo pieredzi un zināšanas.  Vienlaikus, jāmin, ka saskaņā ar Latvijas Universitātes Filozofijas un socioloģijas institūta paspārnē 2015.gadā izstrādāto monogrāfiju “Latvijas emigrantu kopienas: cerību diaspora” minēto, remigrācija, nespēs kompensēt t.s. “smadzeņu” (cilvēki ar augstāko izglītību) aizplūdi, jo augstskolu absolventu remigrantu vidū ir vai nu mazāk, vai dažos laika posmos tikai mazliet vairāk nekā starp līdzīga vecuma Latvijā palikušajiem. No minētā secināms, ka prioritāri strādājot pie pasākumiem, kas veicinātu no Latvijas aizbraukušo atgriešanos, nepieciešams strādāt arī pie pasākumiem, kas kompensē emigrācijas radīto vai prognozēto iztrūkumu īstermiņā augsti kvalificētu speciālistu vidū. |
| 3. | Projekta izstrādē iesaistītās institūcijas | Pilsonības un migrācijas lietu pārvalde,  Nodarbinātības valsts aģentūra |
| 4. | Cita informācija | EM izstrādātais Ministru kabineta noteikumu projekts *“Saraksts ar specialitātēm (profesijām), kurās prognozē būtisku darbaspēka trūkumu un kurās darbā Latvijas Republikā var tikt uzaicināti ārzemnieki”* ir saistīts ar diviem Iekšlietu ministrijas sagatavotiem un Ministru kabinetā 2017.gada aprīlī apstiprinātiem Ministru kabineta noteikumiem:   1. Ministru kabineta 2017.gada 25.aprīļa noteikumu Nr.225 “*Noteikumi par ārzemniekam nepieciešamo finanšu līdzekļu apmēru un finanšu līdzekļu esības konstatēšanu*” 11.3.apakšpunktā noteikts, ka Eiropas Savienības zilās kartes pieprasītājiem, kas tiks nodarbināti profesijā, kas iekļauta Ministru kabineta apstiprinātajā specialitāšu (profesiju) sarakstā, kurās tiek prognozēts būtisks darbaspēka trūkums, darba samaksu nosaka atbilstoši Latvijas Republikā strādājošo mēneša vidējai bruto darba samaksai iepriekšējā gadā, piemērojot koeficientu 1,2. 2. Ministru kabineta 2017.gada 25.aprīļa noteikumu Nr.220 “*Grozījumi Ministru kabineta 2014.gada 28.janvāra noteikumos Nr.55 “Noteikumi par ārzemnieku nodarbināšanu”*” 1.4.apakšpunkts paredz papildināt Ministru kabineta 2014.gada 28.janvāra noteikumus Nr.55 “*Noteikumi par ārzemnieku nodarbināšanu*” ar 3.1 punktu, kurš nosaka, ka ja ārzemnieku saskaņā ar normatīvajiem aktiem, kas nosaka specialitātes (profesijas), kurās prognozēts būtisks darbaspēka trūkums, plānots nodarbināt šādā specialitātē (profesijā), darba vietai pēc tās pieteikšanas filiālē jābūt brīvai ne mazāk kā 10 darbdienas. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārzemnieki, kas pieprasa tiesības uz nodarbinātību Latvijā, un viņu uzaicinātāji (darba devēji). Saskaņā ar PMLP sniegto informāciju, 2016.gadā kopā piešķirtas 6 007 tiesības uz nodarbinātību kā arī izsniegtas 107 pirmreizējās Eiropas Savienības zilās kartes. 2016.gadā PMLP ir izsniedzis 676 darba atļaujas ārzemniekiem, kuri plānoja strādāt Latvijas Republikas teritorijā kādā no profesiju sarakstā minētajām specialitātēm (profesijām).  Saskaņā ar PMLP sniegtajiem datiem, 2017.gada 31.martā Latvijas Republikā spēkā bija 4 257 darba atļaujas ārvalstniekiem. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums labvēlīgi ietekmēs tautsaimniecību, mazinot laiku, kas nepieciešams darba devējiem, lai piesaistītu augsti kvalificētus un Latvijā trūkstošus speciālistus no ārvalstīm. |
| 3. | Administratīvo izmaksu monetārs novērtējums | Noteikumu projekta apstiprināšanas gadījumā netiek prognozēts administratīvo izmaksu pieaugums vai samazinājums. |
| 4. | Cita informācija | Nav |

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu apstiprināšanas Ekonomikas ministrijas nodrošinās informēšanas pasākumus. | |
| 2. | Sabiedrības līdzdalība projekta izstrādē | Ekonomikas ministrija 2017.gada 15.martā nozares pārstāvošajām asociācijām izsūtīja vēstuli Nr.324-1-1953 ar aicinājumu to biedriem (komersantiem) piedalīties aptaujā ar mērķi identificēt profesijas, kurās pašlaik ir vērojams izteikts darbaspēka trūkums vai arī tuvāko divu gadu laikā tāds varētu izveidoties.  Sabiedrības līdzdalība projekta izstrādē nodrošināta, trīs nedēļas (2017.gada 28.aprīlī) pirms likumprojekta izsludināšanas Valsts sekretāru sanāksmē to publicējot Ekonomikas ministrijas mājaslapā, kā arī tiks nodrošināta turpmākā likumprojekta saskaņošanas gaitā pēc tā izsludināšanas Valsts sekretāru sanāksmē.  2017.gada 5.jūlijā EM izsūtīja aicinājumu par konkrētām nozarēm atbildīgajām ministrijām un darba devēju asociācijām sniegt viedokli par atlasīto profesiju iekļaušanu vai izņemšanu no saraksta. Aicinājums tika izsūtīts 30 adresātiem, no tiem līdz 2017.gada 24.jūlijam viedokli ir atsūtījuši 14. Pēc viedokļu apkopošanas un MK noteikumu projekta atkārtotas saskaņošanas ir atlasītas 237 specialitātes/profesijas iekļaušanai *sarakstā ar specialitātēm (profesijām), kurās prognozē būtisku darbaspēka trūkumu un kurās darbā Latvijas Republikā var tikt uzaicināti ārzemnieki*. | |
| 3. | Sabiedrības līdzdalības rezultāti | Ekonomikas ministrijas izstrādāto un darba devējiem domāto aptaujas anketu tiešsaistē aizpildīja darba devēji no 35 tautsaimniecības nozarēm, norādot uz darbaspēka iztrūkumu kopumā 140 profesijās. Citi sabiedrības pārstāvju komentāri sabiedrības līdzdalības procesa laikā nav saņemti. | |
| 4. | Cita informācija | Nav | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Iekšlietu ministrija, Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | | Nav |

Anotācijas III, IV, V sadaļa – projekts šīs jomas neskar.

Ministru prezidenta biedrs,

ekonomikas ministrs Arvils Ašeradens

Vīza:

valsts sekretārs Juris Stinka

07.02.2018.

3079

Bukšs, 67219272

Aldis.Bukss@em.gov.lv

1. Pilsonības un migrācijas lietu pārvaldes “*Politikas ziņojums par migrācijas un patvēruma situāciju Latvijā 2016.gadā*” [↑](#footnote-ref-2)
2. Ārvalstu Investoru padome Latvijā (2015) *„Viedokļa ziņojums par ilgtspējīgu ekonomikas attīstību”*,   
   arī tikšanās ar Latvijas valdību 2015.gada 19.augustā un 25.septembrī [↑](#footnote-ref-3)
3. Ārvalstu Investoru padome Latvijā (2015) *„Viedokļa ziņojums par darbaspēka pieejamību un kvalitāti”* [↑](#footnote-ref-4)
4. http://www.ey.com/Publication/vwLUAssets/EY-european-attractiveness-survey-2015/$FILE/EY-european-attractiveness-survey-2015.pdf [↑](#footnote-ref-5)
5. Ekonomikas Ministrija (2016) *“Informatīvais ziņojums par darba tirgus vidēja un ilgtermiņa prognozēm”* [↑](#footnote-ref-6)
6. Kļave E., Šūpule I. *Reemigrācijas procesa analīze: politika un prakse* // Latvijas emigrantu kopienas: cerību diaspora (zin. red. I.Mieriņa), Rīga: LU Filozofijas un socioloģijas institūts, 2015, 194.-209.lpp. [↑](#footnote-ref-7)
7. Kārkliņa I., Kļave E. *Reemigrācijas un diasporas politikas Latvijā ekspertu skatījumā* // Latvijas emigrantu kopienas: cerību diaspora (zin. red. I.Mieriņa), Rīga: LU Filozofijas un socioloģijas institūts, 2015, 210.-224.lpp. [↑](#footnote-ref-8)